Джани Родари
Добрият магьосник

Превод от италиански: Велимира Костова-Върлакова, 2014

chitanka.info

Нощем често сънувам, че съм добър магьосник, готов да задоволи желанията на всички.

Минавам край един безработен, който събира угарки по земята; бедният, има лош порок — пуши, но няма пари да си купи цигари.

Стъпвам върху угарката и, так!, фасът няма да свърши никога вече. Беднякът ще го пуши ден и нощ и той няма да намалее нито с милиметър: когато се отегчи, ще го сложи в джоба си, а щом поиска отново да пуши, ще е достатъчно да го извади, няма да има нужда да ходи в магазина за цигари.

Минавам край едно момче, което иска да си купи сладолед, но има само 50 стотинки.

— Поръчай си сладолед — му казвам.

— Но аз имам само 50 стотинки.

— Послушай ме. Остави 50-те стотинки на масата, добре. Сега погледни в джоба си.

Там има още 50 стотинки.

— Извади ги. Погледни отново в джоба си.

Отново 50 стотинки. Момчето ще може да вади своите 50 стотинки дори 10 000 пъти и винаги в джоба му ще има 50 стотинки.

Минавам покрай дете. То плаче, защото червеното балонче, което държало завързано на конец, отлетяло в небето. Докосвам го по пръстите и ето че на всеки пръст има завързано по едно червено балонче. Всеки път, когато едно балонче отлита към небето, на пръста му се появява друго, по-голямо и по-червено от предишното. Не съм ли добър магьосник?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.